## Rješenje kojim investicijskom društvu Investco vrijednosnice d.o.o., Zagreb prestaje važiti dozvola za obavljanje poslova s vrijednosnim papirima, izdana temeljem rješenja Komisije za vrijednosne papire Republike Hrvatske, 13. ožujka 2003. godine

### NN 97/2009 (7.8.2009.), Rješenje kojim investicijskom društvu Investco vrijednosnice d.o.o., Zagreb prestaje važiti dozvola za obavljanje poslova s vrijednosnim papirima, izdana temeljem rješenja Komisije za vrijednosne papire Republike Hrvatske, 13. ožujka 2003. godine

97 07.08.2009 Rješenje kojim investicijskom društvu Investco vrijednosnice d.o.o., Zagreb prestaje važiti dozvola za obavljanje poslova s vrijednosnim papirima, izdana temeljem rješenja Komisije za vrijednosne papire Republike Hrvatske, 13. ožujka 2003. godine

HRVATSKA AGENCIJA ZA NADZOR FINANCIJSKIH USLUGA

2461

Temeljem odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članaka 19. stavak 1. točka 3. i 584. stavak 1. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva investicijskog društva INVESTCO VRIJEDNOSNICE d.o.o., Zagreb, Boškovićeva 3, zastupanog po Božidaru Đereku, odvjetniku iz Zagreba, na sjednici održanoj dana 23. srpnja 2009. godine donijela je

RJEŠENJE

1. Investicijskom društvu INVESTCO VRIJEDNOSNICE d.o.o., Zagreb, Boškovićeva 3, prestaje važiti dozvola za obavljanje poslova s vrijednosnim papirima, izdana temeljem rješenja Komisije za vrijednosne papire Republike Hrvatske, dana 13. ožujka 2003. godine.

2. Odobrenje za rad izdano investicijskom društvu INVESTCO VRIJEDNOSNICE d.o.o., Zagreb, Boškovićeva 3, prestaje važiti s danom dostave ovog rješenja.

3. Ovo rješenje upisuje se u Registar investicijskih društava, koji vodi Hrvatska agencija za nadzor financijskih usluga, pod rednim brojem 40 (četrdeset).

4. Ovo rješenje objavit će se u »Narodnim novinama«.

Obrazloženje

Komisija za vrijednosne papire Republike Hrvatske je rješenjem, klasa: UP/I-450-08/03-02/52, dana 13. ožujka 2003. godine, investicijskom društvu INVESTCO VRIJEDNOSNICE d.o.o., Zagreb, Boškovićeva 3 (dalje: Društvo), zastupanom po Božidaru Đereku, odvjetniku iz Zagreba, izdala dozvolu za obavljanje poslova s vrijednosnim papirima iz članka 34. točka 1. – 4., 6. i 7. Zakona o tržištu vrijednosnih papira (»Narodne novine« br. 84/02 i 138/06, dalje: ZTVP).

Brokerska društva koja na dan stupanja na snagu Zakona o tržištu kapitala (dalje: ZTK), imaju dozvolu za obavljanje poslova s vrijednosnim papirima upisanih u sudski registar, nastavljaju poslovati kao investicijska društva prema ZTK-a na temelju postojeće dozvole, na način propisan odredbom članka 584. stavak 1. ZTK-a. U konkretnom slučaju, Društvo je temeljem navedene zakonske odredbe, nastavilo obavljati investicijske usluge i aktivnosti iz članka 5. stavak 1. točka 2. – 6. ZTK-a.

Društvo je dana 2. srpnja 2009. godine podnijelo Hrvatskoj agenciji za nadzor financijskih usluga (dalje: Agencija) zahtjev za oduzimanje odobrenja za rad.

U provedenom postupku Društvo je obavijestilo Agenciju da su:

– novčana sredstva koja Društvo drži na izdvojenom računu prenesena na račune klijenata;

– sve pozicije klijenata Društva registrirane s Društvom prenesene na slobodne pozicije, o čemu su klijenti obaviješteni pisanim putem;

– iz knjige naloga povučeni svi nalozi, a ista je zatvorena.

O poduzimanju navedenih radnji Društvo je Agenciji dostavilo dokaz dana 20. srpnja 2009. godine.

Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja kojim se oduzima predmetno odobrenje.

Slijedom izloženog, Agencija je temeljem prethodno navedene odredbe ZTK-a, odlučila kao u točki 1. i 2. izrijeke ovog rješenja.

Prestanak važenja odobrenja za rad, odnosno brisanje Društva provest će se u Registru investicijskih društava u kojem je Društvo bilo upisano pod rednim brojem 40 (četrdeset).

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-02/35

Urbroj: 326-111/09-5

Zagreb, 23. srpnja 2009.

Član Uprave
Ivo Šulenta, v. r.

Rješenje, NN 97/2009-2461